རོང་བོ་དགོན་ཆེན་གྱི་ཆོ་འཕྲུལ་སྨོན་ལམ་ཆེན་མོ་ནི།སྤྱི་ལོ་ལོར་རེབ་གོང་སྐྱབས་མགོན་སྐུ་ཕྲེང་གཉིས་པ་ངག་དབང་འཕྲིན་ལས་རྒྱ་མཚོས་ནང་སོ་ངག་དབང་བསོད་ནམས་དང་བཀའ་བགྲོས་གནང་སྟེ།ཆོ་འཕྲུལ་ཟླ་བའམ་བོད་ཟླ་དང་པོའི་ཚེས་བཅུ་གཅིག་ནས་བཅོ་ལྔའི་བར།སྨོན་ལམ་ཉིན་ལྔའི་རིང་ལ་དགོན་པའི་མཐའ་བསྐོར་གྱི་ཆོས་སྲིད་ཀྱི་དབང་ཆ་ཡོངས་རྫོགས་ཚོགས་ཆེན་ཞལ་ངོ་དང་ཐོས་བསམ་གླིང་གི་དགེ་བསྐོས་གཉིས་ལ་དབང་བ།སྨོན་ལམ་སྟེང་གདན་ས་གསུམ་གྱི་གཙོས་རེབ་གོང་ཕྱོགས་ཀྱི་དགེ་ལུགས་པའི་གྲྭ་པ་རྒན་གཞོན་ཐམས་ཅད་ཞུགས་ཆོག་པ།རེབ་གོང་ཤོག་པ་བཅུ་གཉིས་ཀྱིས་ལོ་རེར་རེ་མོས་བཞིན་མཆོད་འབུལ་གྱིས་མཚོན་པའི་བསྙེན་བཀུར་བྱེད་དགོས་པ་སོགས་གཏན་འཁེལ་བྱས།ཆོས་པ་རིན་པོ་ཆེ་སྐུ་ཕྲེང་གཉིས་པ་སྔགས་འཆང་འཇམ་དབྱངས་བློ་གྲོས་ཆོ་འཕྲུལ་སྨོན་ལམ་ཆེན་མོའི་ཚོགས་དབུར་ཞུས་པ་ལྟར་ཕེབས་པར་མ་ཟད།སྨོན་ལམ་གྱི་མཆོད་རྫས་དང་བྱམས་པ་གླིང་བསྐོར་གྱི་གདུགས་རྒྱལ་མཚན་སོགས་གནང་བ་དང་།སྨོན་ལམ་ཆེན་མོའི་འགྲིག་ལམ་དང་།ཚོགས་འདོན་གྱི་རིམ་པ།དབྱངས་རྟ་སོགས་ཕྱག་ལེན་མང་ཆེ་བ་ལྷ་སའི་སྨོན་ལམ་ཆེན་མོ་དང་སྒོ་བསྟུན་ཏེ་རོང་བོ་དགོན་ཆེན་གྱི་སྨོན་ལམ་ཆེན་མོ་གསར་དུ་བཙུགས།